বিজেপি’র অভিযানকে কেন্দ্র করে আজ, বৃহস্পতিবার লালবাজারকে চারদিক থেকে নিরাপত্তাকর্মী দিয়ে ঘিরে রাখার কৌশল নিয়েছে পুলিশ। 
লালবাজার থেকে অনেকটাই দূরে পুলিশ তিনটি ব্যারিকেড করছে বিজেপি সমর্থকদের আটকানোর জন্য। বিজেপি সমর্থকেরা যাতে গলিপথ ধরে চোরাগোপ্তা হানা দিতে না পারে সেই জন্যই লালবাজারের প্রধান দু’টি গেট বাদ দিয়েও বাকি চারটি ছোট গেটেও পুলিশকর্মী মোতায়েন করা হচ্ছে। পুলিশকর্মী রাখা হচ্ছে লালবাজারের চারপাশের রাস্তায়। কলকাতা পুলিশের এক কর্তা জানিয়েছেন, বামেদের নবান্ন অভিযানকে টেক্কা দিতে বিজেপি তাদের অভিযানকে ‘আমিষ’ করার চেষ্টা করতে পারে। তাই সব দিক মাথায় রেখেই মোতায়েন হচ্ছে পুলিশকর্মী।
বুধবার কলকাতা পুলিশের পক্ষ থেকে জানানো হয়েছে, আজ, বৃহস্পতিবার বিজেপি সমর্থকদের আটকানোর জন্য বেন্টিঙ্ক স্ট্রিট এবং ওয়াটারলু স্ট্রিট, বৌবাজার স্ট্রিট ও ফিয়ার্স লেন এবং ব্রেবোর্ন রোডে টি বোর্ডের কাছে তিনটি ব্যারিকেড করা হচ্ছে। মোট দু’হাজার পুলিশ থাকবে। দুপুর ১টায় ওই কর্মসূচি শুরুর অনেক আগেই মোতায়েন হবে বাহিনী। জলকামান, র‌্যাফ, কমব্যাট ফোর্স-সহ কলকাতা পুলিশের বিভিন্ন বাহিনীও থাকবে।

বিজেপি’র রাজ্য নেতৃত্ব জানিয়েছেন, হাওড়া থেকে মিছিলের নেতৃত্বে থাকবেন দলের রাজ্য সভাপতি দিলীপ ঘোষ এবং মহিলা নেত্রী লকেট চট্টোপাধ্যায়। ধর্মতলার ওয়াই চ্যানেলে থাকবেন প্রাক্তন রাজ্য সভাপতি রাহুল সিংহ। কলেজ স্কোয়ারের মিছিলে থাকবেন কেন্দ্রীয় নেতা কৈলাস বিজয়বর্গীয় এবং সাংসদ রূপা গঙ্গোপাধ্যায়। তিনটি বড় মিছিল ছাড়াও অসংখ্য ছোট মিছিল আসবে।
বিজেপি নেতৃত্বের দাবি, তাঁরা লালবাজারে ঢুকবেনই। এদিন দিলীপ বলেন, ‘‘শান্তিপূর্ণ মিছিল করব। পুলিশ নিয়ন্ত্রণ করতে ব্যর্থ হলে তার দায় আমাদের নয়।’’ দিলীপ অবশ্য আগেই জানিয়েছিলেন, পুলিশ চাইলে তাঁরা কর্মসূচি ‘আমিষ’ করবেন। স্পেশাল ব্রাঞ্চ এদিন লালবাজারে যে রিপোর্ট পাঠিয়েছে, তাতে ব্রেবোর্ন রোডে গোলমাল হওয়ার আশঙ্কার কথা রয়েছে। সেখানে হাওড়া থেকে একটি দল আসবে যারা বড় গোলমাল বাঁধাতে পারে। পরিস্থিতি অবশ্য এদিন থেকেই উত্তপ্ত হচ্ছে। বাঘাযতীন এলাকায় অটোয় প্রচার চালানোর সময় এক বিজেপি কর্মীকে মারধরের অভিযোগ উঠেছে।